Антон Пашку
Антон Пашку (; Гражданик, код Призрена, 8. јануар 1937 — Приштина, 31. октобар 1995) био је албански и југословенски приповедач, романописац и драматург.

Биографија 
Рођен је у Гражданику, а одрастао у Призрену. Отац Тони, из Карашенђерђија, код Зјума, био је пекар, а мајка Гета, домаћица, рођена у Зјуму, подно Паштрика. Основну школу завршио је у Призрену, а средњу – Државну реалну гимназију, у Приштини. Од 1958. године радио је као новинар у листу Рилиндја, касније постаје уредник културне рубрике овог дневног листа на албанском језику у Приштини. Од 1973. године је уредник прозе и драме у издавачком сектору Рилиндје, где остаје све до смрти. Био је и уредник часописа за књижевност Јета е ре и ревије „Фјаља“.
 
Антон Пашку писао је приповетке, романе и драме који су превођени на језике ондашње Југославије. Прву причу објавио је 1955. године у књижевном часопису Јета е ре у Приштини. Од тада, па до смрти био је стално присутан у књижевном животу. Драме Синкопа и Гоф су извођене у позориштима на Косову, у Загребу и Скопљу. Пашку је по вокацији изузетно модеран писац, писац апсурда и гротеске, самоникао у албанској књижевности који је извршио велики утицај на њу. Био је члан Друштва књижевника Косова, а од 1993. године и Академије наука и уметности Косова.

Најважнија Пашкуова прозна дела преведена су на српски језик и објављена у Приштини (Јединство) и Београду (Просвета, Нолит). Драма Синкопа играна је на сцени Народног позоришта у Приштини 1996. године, док је Гоф најпре игран у аматерском позоришту у Косовској Митровици 1978, затим у Позоришту народности у Скопљу 1979, потом и на сцени Народног позоришта у Приштини 1980. године. Драма је изведена и у Театру ИТД у Загребу, 1980. године, да би је, неколико месеци пред пишчеву смрт, Народно позориште у Приштини поново ставило на репертоар.

Дела 
 Tregime (Приче), Jeta e re, Приштина, 1961
 Nji pjesë e lindjes (Део рођења), приче, Rilindja, Приштина, 1965
 Kulla (Кула), приче, Rilindja, Приштина, 1968
 Sinkopa (Синкопа), драма, Rilindja, Приштина, 1969
 Oh (Ох), роман, Rilindja, Приштина, 1971
 Kjasina (Мочвара), приче,Rilindja, Приштина, 1973
 Gof (Гоф), драма,Rilindja, Приштина, 1976
 Lutjet e mbrëmjes (Вечерња молитва), приче, Rilindja, Приштина, 1978
 Tragjedi moderne (Модерна трагедија), драма, Rilindja, Приштина, 1982
Издавачка кућа Рилиндја (Rilindja) је 1986. године објавила одабрана дела Антона Пашкуа у три тома: 1. Tregime fantastike (Фантастичне приче), 2. Oh (Ох) и 3. Tragjedi moderne (Модерна трагедија).

Види још 
 Академија наука и уметности Косова

Референце 
 Даница Андрејевић, Отварање апсурда, у Портрети косовских писаца, Јединство, Приштина, 1988, стр 158-161,
 

Рођени 1937.
Умрли 1995.
Призренци
Албанци у Србији
Косово и Метохија у уметности
 Албански књижевници

Референце